Martin Bruncko

Život bez jedla

Všetko, čomu uveríš

2014

ISBN 978-80-971845-2-0

Poďakovanie

Za mojím súčasným poznaním, ktoré mám a ktorým momentálne disponujem, je podpísaných veľmi veľa faktorov a súvislostí, ale aj rôznych stretnutí a to na rozličných úrovniach. Preto by som sa veľmi rád poďakoval všetkým bytostiam, ktoré som doteraz počas života stretol, videl, vnímal a cítil. Takisto sa chcem poďakovať všetkým bytostiam, ktoré sú naladené na iné frekvencie, ako je naše momentálne vnímanie, videnie, chápanie, ale sú tu stále s nami. Každé jedno stretnutie malo a pravdepodobne ešte aj bude mať pre mňa veľmi veľký prínos, a preto by som chcel naozaj všetkým vyjadriť úctu, rešpekt a pokoru. Všetci máme jeden spoločný cieľ: pomaly sa vraciame domov, tam, odkiaľ sme prišli, a keď raz zmeníme frekvenciu, začne sa tá najlepšia párty, aká tu kedy bola. Sľubujem vám to. Ešte raz všetkým ďakujem.

Timeline

- 1981 - 2000: Bežné detstvo v usporiadanej rodine. Nebol som ničím výnimočný.

- 2001: Začalo sa ťažké obdobie neúspešných pokusov podnikať. Som ťažko zadlžený, mám katastrofálnu kondíciu, výraznú nadváhu a fajčím škatuľku cigariet denne.

- 2007: Dostávam náhlu srdcovú slabosť. Mám 110 kíl.

- 2011: Reagujem na inzerát v miestnych novinách a opäť dúfam, že prišla moja šanca. Začínam dávať do poriadku svoje financie. Veľa čítam o osobnom rozvoji a nasledujúce dva roky na všetkom tvrdo pracujem.

- 2013, marec: Rozhodol som sa vyskúšať, či sú platné teórie z knižiek o osobnom rozvoji. Začínam behať.

- 2013, august: Ďalšie overovanie teórie z knižiek. Prestávam fajčiť. Vyšlo to. Behávam asi 6 km trikrát do týždňa. Radikálne mením svoj život.

- 2013, november: Prestávam jesť mäso. Postupne sa zbavujem všetkých zdravotných problémov. Vysadil som kompletne všetky lieky.

- 2013, december: Obmedzujem príjem potravy na 4 dni v týždni.

- 2014, január: Beh dopĺňam o crossfit a vo veľkom vymieňam tukové zásoby za svalovú hmotu.

- 2014, marec: Cítim sa fantasticky, mám 85 kg a začínam si plne uvedomovať prítomnosť nového typu energie. Potravu prijímam 3 dni v týždni. Dosahujem prakticky akýkoľvek výsledok, pre ktorý sa rozhodnem.

- 2014, máj: Rozhodol som sa prijímať potravu už len 10 dní v mesiaci. Mám približne 80 kg a moja kondícia sa výrazne zlepšuje. Fyzická aj mentálna.

- 2014, júl: Moja úroveň poznania mi umožnila úplne sa oslobodiť od príjmu potravy a jedlo prijímam už len príležitostne.

- 2014, august: Zdolávam jeden z najextrémnejších prekážkových bežeckých pretekov na svete – Spartan race. Odkúpil som väčšinový podiel v spoločnosti, v ktorej som pôsobil od roku 2011.

- 2014, september: Zdolávam ďalšie preteky Spartan race a som nominovaný do klubu Trifecta.

Úvod

Po asi troch rokoch sporadického študovania oblasti osobného rozvoja som sa na začiatku roka 2013 rozhodol, že vyskúšam v praxi všetky informácie a vedomosti získané z knižiek a prednášok. Chcel som skúsiť, či je naozaj možné pritiahnuť si úspech, či sa dajú uskutočniť veľké zmeny v živote prakticky na počkanie, či je možné naozaj dosiahnuť všetko, čo si človek dokáže predstaviť. Dostal som sa do štádia, že obsahy knižiek a prednášok sa opakovali a aj keď išlo o absolútne fantastické informácie, môj život sa vôbec nemenil k lepšiemu. Povedal som si, že všetky tie múdrosti preverím v reálnom živote - v mojom živote. Približne rok a pol od môjho rozhodnutia som prešiel takým množstvom zmien, ktoré boli tak radikálne, prevratné a prichádzali takou rýchlosťou, že ľudia v mojom okolí ma začali považovať za blázna a len s obavami sledovali, čo príde nabudúce. Jedlo, ako zdroj živín a energie, pokladám za jeden z najväčších omylov ľudstva a dnes mi môj životný štýl prináša také množstvo energie, že potreba spánku sa znížila približne o polovicu.

Keď som premýšľal, ako využijem čas, ktorý mám v noci a nadránom, dostal som nápad napísať túto knihu.

Záverom by som chcel uviesť nasledovné: všetko, o čom sa dočítate v tejto knihe, vychádza z reality. Je to opis reálneho života, môjho života. Nepíšem v tejto knihe veci a informácie, o ktorých som sa len niekde dočítal alebo dopočul a následne ich vydával za svoje. Tento príbeh je príbehom o mne, je uveriteľný a samozrejme aj overiteľný. Je vysoko pravdepodobné, že sa tu dočítate o veciach, názoroch a myšlienkach, ktoré sú presne opačné ako tie vaše. Chcem vám preto všetkým odkázať, že ak máte úplne iný názor na život, na stravovanie, ako je uvedené v tejto knihe, veľmi si to cením a rešpektujem to, pretože je to miliónkrát lepšie, ako človek úplne bez vlastného názoru. Prosím však, aby ste aj vy rešpektovali ľudí, najmä vo vašom okolí, ktorí majú iný názor ako vy, pretože ak by všetci ľudia na tomto svete mali rovnaký názor a rovnaké myšlienkové pochody, ľudstvo by už dávno vyhynulo.

Ďakujem vám.

Úplne náhodné stretnutie, alebo existujú náhody?

Po dlhej, asi 7- hodinovej ceste, sme približne o desiatej večer konečne dorazili do Varšavy. Bol piatok 22. novembra 2013 a na druhý deň nás čakala prednáška Boba Proctora. Napriek značnej únave sme sa dohodli, že keď sa ubytujeme, stretneme sa v reštike a dáme si ešte večeru. Zo všetkých ľudí, čo tam boli, som poznal iba jedného. Aj napriek tomu, že naše egá si stále vykajú, budem ho volať familiárne – Bohuš. Nie je vlastne ani dôležité, či ide o fiktívne, alebo o skutočné meno, ale myslím si, že určitá skupina čitateľov s úsmevom na tvári túto zaujímavú osobu identifikovala.

Keď som asi pred rokom videl video s prednáškou Boba Proctora, úplne ma to dostalo a vravel som si vtedy: „Vidieť toto naživo...“ A odrazu som sedel u Bohuša v kancelárii a on sa ma pýta, či nechcem ísť na Proctora do Varšavy. Že idú viacerí a mohli by sme ísť spoločne. Ja som v tej chvíli urobil okamžité rozhodnutie a o pár dní som už mal zakúpený lístok. Bohuš vtedy ale povedal ešte jednu vec: “Veď ktovie, možno tam zažijeme úplne niečo iné, možno stretneme nejakých zaujímavých ľudí a výlet do Varšavy nadobudne celkom iný rozmer, než len návštevu prednášky”. Keďže ja som nebol veľmi na tieto ezoterické veci, neprikladal som jeho slovám nejaký extra význam. Ale to som ešte netušil, akú pravdu vtedy mal.

Ubytovali sme sa v malom, ale veľmi príjemnom hoteli a o pár minút neskôr sme sa zišli v hotelovej reštaurácii. Bohušove slová sa naplnili prakticky okamžite, lebo ako som si uvedomil, to ezoterické osudové stretnutie sa práve začalo odohrávať.

Aby som vysvetlil, za stôl v reštaurácii som si sadal ako človek milujúci mäso všetkých druhov a pripravené na všetky možné spôsoby. Konzumoval som ho, no, povedzme že v primeranom množstve. Samozrejme, môj jedálny lístok obsahoval aj iné druhy surovín, ale mäso v ňom bolo veľmi silno zastúpené, čo som ale nepovažoval za nič zvláštne alebo nezvyčajné. Tiež treba povedať, že za stôl som si sadal aj ako človek so zvýšeným krvným tlakom, cholesterolom, pravidelne som riešil rôzne zažívacie ťažkosti a časté bolesti hlavy. Ale ani toto som vlastne už nepovažoval za nič zvláštne a nezvyčajné. Veď prečo aj, keď na každú ťažkosť boli tabletky v pestro- farebnom spektre - od ružovej, cez bielu až po zelenú. Tabletky, akože pre každý prípad, som mal úplne všade - doma, v aute, v práci a neustále som kontroloval, či mi nedochádzajú zásoby. S odstupom času mi toto životné obdobie pripadá úplne šialené, ale je to aj uhol pohľadu.

Všetci sme sa teda zahĺbili do jedálnych lístkov. Ja som hneď nalistoval mäsité jedlá s ponukou steakov a iných dobrôt. Medzitým si ostatní už vybrali a spoločne sa rozhodli pre akúsi vegetariánsku misu spoločnú pre všetkých. Čašníčka to pochopila ako finálnu objednávku, a kým som zdvihol zrak, bola preč a bolo objednané. V tom, akoby všetci začali premýšľať a uvedomili si, že som „iný”. Vtom Bohuš začal mávať na čašníčku, aby ju privolal. Ja som si ale povedal, že to už nebudem komplikovať a pridám sa teda k tej vegetariánskej mise. Nastala zvláštna chvíľka, keď sme si spoločne vymieňali pohľady a aby som prerušil tú atmosféru, hovorím: „Okej, ja nemám žiaden problém dať si aj niečo bezmäsité, ale vy ste tu všetci vegetariáni?” Ozval sa chlapík po mojej pravici a hovorí: „No, my nie sme vegetariáni, my len nejeme mäso.” A začala sa pre mňa tá úplne najbláznivejšia debata v mojom živote.

Dnes, s odstupom času, mi tento rozhovor už vôbec nepripadá taký extra zvláštny, ale s obľubou sledujem ľudí, ktorým o tom teraz rozprávam ja. Tiež im to príde ako poriadne bláznivé a niekedy by som chcel vedieť, čo si naozaj v tej chvíli myslia. V posledných rokoch môjho života sa ku mne dostávajú také informácie, že som pomaly, ale isto stratil hádam už všetky obmedzujúce presvedčenia, ktoré som predtým mal. Dnes už viem, že len človek, ktorý sa vzdá svojich obmedzujúcich presvedčení, sa môže posunúť výrazne dopredu, pretože opustí väčšinu a začne rýchlo a neohrozene napredovať. Bolo už tesne pred polnocou, keď som prišiel do svojej izby v hoteli a mal som plnú hlavu informácií a myšlienok. Ešte v tú noc, sediac na posteli, som urobil rozhodnutie…

Legal disclaimer

Obsah tejto knihy je poskytovaný s vedomím, že ja ani vydavateľ neponúkame žiadne právne, ani ostatné profesionálne poradenstvo. V prípade potreby pre akúkoľvek konzultáciu sa poraďte prosím s odborníkom v príslušnej oblasti.Túto knihu som nenapísal pre špecifické, alebo individuálne potreby. Všetky informácie, uvedené v tejto knihe som napísal so snahou urobiť túto knihu najlepšie, ako bolo možné, ale aj napriek tomu môže obsahovať tlačové, alebo obsahové chyby. Preto by mala táto kniha slúžiť len ako všeobecná príručka a nie ako striktný zdroj subjektívnych informácií. Ja ani vydavateľ nebudeme mať žiadny záväzok ani zodpovednosť za žiadnu osobu vzhľadom na poškodenie, alebo stratu spôsobenú, alebo zistenú priamo, alebo nepriamo vzhľadom na informácie, ktoré obsahuje táto kniha.

Ďakujeme veľmi pekne za zákúpenie tejto knihy. Prosím pošlite nám váš názor, alebo hodnotenie a my sa budeme snažiť urobiť budúce vydania lepšie.

ISBN 978-80-971845-2-0

Vytvorenie elektronickej verzie Dibuk, s. r. o., 2015

Vytvorené prostredníctvom Publico.sk

Table of Contents

Obálka

Titulná strana

Poďakovanie

Timeline

Úvod

Úplne náhodné stretnutie, alebo existujú náhody?

Legal disclaimer

Tiráž